﻿ IMINENŢA NOII PARADIGME A BUNĂSTĂRII UMANE  – UN CONSUM DECENT PENTRU TOŢI OAMENII – MARIANA STANCIU reocupările pentru continua creştere a bunăstării celor bogaţi şi puternici au determinat deteriorarea mediului planetar – în P mod direct, prin controlul de către aceştia a distribuţiei resurselor şi, indirect, prin adoptarea de către alte clase sociale a practicilor consumeriste. Începând din jurul anului 1980, prin consumul său de resurse, omenirea a excedat sistematic capacitatea naturală a Pământului de a le reproduce. În mod obişnuit, o asemenea evoluţie precede colapsul oricărei specii în cauză. Fenomenul este cunoscut, dar, din acţiunile celor puternici, rezultă că cel puţin pentru prezent, o asemenea criză chiar serveşte interesele lor. Populaţia săracă este captivă în cercul vicios al crizelor sociale şi de mediu ce se întreţin reciproc. Săracii vor fi primii lipsiţi de alimentele de bază, ca urmare a secetei sau inundaţiilor. Lumea nu poate merge mai departe în acest fel. Omenirea trebuie să caute şi să găsească o nouă paradigmă a bunăstării, prin satisfacerea trebuinţelor generale, practicând o economie ecologică şi morală. Cuvinte-cheie: consum, bunăstare, mediu, consumerism, supermarket, publicitate, viitor. IMPACTUL GLOBAL AL PRACTICILOR CONSUMERISTE Între subiectele actuale predilecte ce aprind spiritele politicienilor şi oamenilor de ştiinţă, generând un discurs extrem de vocal, lansat de la înălţimea celor mai larg-reprezentative forumuri internaţionale, se află şi impactul practicilor consumeriste asupra mediului. Îndeosebi după anul 2000, acest tip de discurs a intrat parcă în linie dreaptă, fiind alimentat de energii şi interese deosebit de puternice, diverse şi contradictorii. Miza unui asemenea discurs este cât se poate de importantă – schimbarea dramatică, masivă şi rapidă, a modul de viaţă al societăţilor (post)moderne, cu perdanţi cerţi şi câştigători incerţi, într-o lume deja hipertensionată prin decalajele economice enorme, cu un mediu natural ce-şi execută deja programul planetar de criză climatică. Setea nestăvilită, până la un punct naturală, de bunăstare a omului, tendinţele lui expansioniste în raport cu arealul de viaţă al altor specii şi, nu în ultimul rând,  Adresa de contact a autorului: Mariana Stanciu, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail: mariana1stanciu@yahoo.com. CALITATEA VIEŢII, XIX, nr. 3–4, 2008, p. 246–267 2 IMINENŢA NOII PARADIGME A BUNĂSTĂRII UMANE 247 consumul excesiv de bunuri şi servicii al unor largi populaţii din lumea civilizată, prin intermediul a mii şi mii de supermarketuri, crescute parcă peste noapte în toate marile oraşe ale lumii, acumulează, se pare, pe termen lung, o factură a resurselor naturale ce excede capacitatea de regenerare a planetei. Indicele de viaţă al planetei, calculat pe baza dinamicii globale medii a biodiversităţii, atestă că omenirea a început să degradeze ecosistemul global la o rată ce depăşeşte posibilităţile naturale de refacere ale Pământului, încă din jurul anului 1980 (WWF, 2006). Iar potrivit Grupului de Experţi în domeniul Schimbărilor Climatice şi Dezvoltării Durabile (GESCDD), nivelul actual al consumului populaţiilor din ţările dezvoltate poate fi susţinut, în condiţiile performanţelor curente ale managementului resurselor planetare, pentru cel mult două miliarde de oameni. Ori, populaţia lumii a atins deja acest prag încă din anul 1920, în prezent depăşind 6,65 miliarde de locuitori. Prin urmare, ar fi nevoie de cel puţin încă două planete de tipul Pământului, pentru a putea oferi condiţii de viaţă similare celor din ţările dezvoltate, tuturor oamenilor (The Nielsens’ Website, 2006). Graficul 1 Evoluţia indicelui de viaţă al planetei în perioada 1970–2003 Sursa: Living Planet Report 2006, WWF, The Global Conservation Organization, 2006. Bazându-se pe rezultatele cercetărilor sale, GESCDD susţine că fereastra oportunităţilor de preluare a controlului asupra schimbărilor climatice se va închide foarte curând (2015–2020). Potenţialele soluţii de calmare a crizei climatice şi de stopare a epuizării resurselor naturale, strategice din perspectiva dezvoltării presupun scăderea emisiilor de dioxid de carbon în atmosferă, stabilizarea demografică, utilizarea responsabilă a disponibilului de pământ şi de apă potabilă, ieşirea din criza energetică prin utilizarea unor metode nepoluante şi eradicarea sărăciei extreme. Aceste probleme sunt legate, nici una dintre ele neputând fi 248 MARIANA STANCIU 3 rezolvată durabil, fără asumarea efortului de rezolvare a tuturor celorlalte. În prezent, la nivel planetar, peste 800 milioane de oameni (câţi trăiesc în lumea consumeristă din Occident) trăiesc cronic înfometaţi sau mor din cauza subnutriţiei, iar în jur de 2,4 miliarde de oameni (dublul populaţiei din ţările dezvoltate) suferă din cauza deficitului de apă (The Nielsens’ Website, 2006)! Mulţi politicieni şi cercetători se întreabă astăzi dacă omenirea va putea să depăşească într-adevăr criza multiplă pe care o percepe tot mai acut de peste două decenii (Townsend, Howarth, Bazzaz, 2003). Unii afirmă că, dacă potenţialul natural de care planeta încă dispune s-ar gestiona pe principii strict ecologice, răspunsul ar putea fi DA. Dar dacă în ecuaţia realităţii viitoare se vor introduce şi factori adverşi, ce ţin strict de voinţa umană (şi care, deocamdată, sunt încă prezenţi) răspunsul devine incert. Până în prezent, şi mai ales în ultimul secol, când populaţia planetei a crescut rapid, politicienii au pus în aplicare doar modele societale mai degrabă precare, unele chiar neviabile din perspectiva legilor naturii şi vieţii sociale. Dar aceştia continuă să pretindă şi astăzi (după ce omenirea a fost, vreme de secole, poligon de experimentare) caracterul infailibil al modelelor socioeconomice pe care le impun, refuzând să crediteze unele căi ce ar duce omenirea la un nivel de bunăstare decent (pe toate planurile: moral, ecologic, relaţional, privind consumul etc.), fără risipa şi excesele lumii dezvoltate de astăzi, dar şi fără sărăcia şi promiscuitatea existenţială a lumii subdezvoltate. Se pare, totuşi, că fiecare cultură îşi naşte propriul con de vizibilitate redusă (mai îngust sau mai larg) asupra adevărului obiectiv – con situat, de obicei, în zona predilectă de manifestare a propriilor mituri. Iar mitul actual al bunăstării occidentale este atât de nociv – prin centrarea sa obstinată pe latura material- socială a existenţei – încât a dus în orbire întreaga lume modernă, împiedicând-o astfel să-şi vadă propria ruină moral-spirituală, pe care criza ecoclimatică o reflectă fără dubii. După cum afirmă şi Derrick Jensen (1995): „Pentru ca noi să ne putem păstra stilul de viaţă, este nevoie să ne spunem minciuni unii altora, şi în primul rând nouă înşine. Minciunile sunt necesare deoarece, fără ele, multe dintre acţiunile noastre deplorabile ar deveni imposibile. Creşterea economică, în special în cazul ţărilor deja dezvoltate, este unul dintre aceste lucruri stupide, fiindcă dacă am medita la impactul global al acesteia, am fi nevoiţi să ne schimbăm radical perspectiva asupra viitorului şi prezentului”. Resursele naturale existente încă pe Pământ permit crearea unui virtual paradis terestru. Foarte multe dintre soluţiile tehnologice necesare în acest sens deja există şi ţin de nanotehnologii, de computerele cuantice, de medicina genetică, de farmacia naturistă, de agricultura şi transporturile ecologice ş.a. (Nielsen, 2006). Dar existenţa unor asemenea tehnologii îi incomodează pe mulţi dintre puternicii globalizării, care şi-au investit avuţiile într-un sistem tehnologic industrial deopotrivă primitiv, inutil şi poluant. Iată de ce, soluţiile care ar putea pune capăt diverselor crize globale, începând cu cea de mediu şi încheind cu cea alimentară, sunt ţinute în umbră, dacă nu chiar subtil sabotate. 4 IMINENŢA NOII PARADIGME A BUNĂSTĂRII UMANE 249 Ieşirea din cercul vicios creat prin acţiunea bine ţinută sub control, a agenţilor amintiţi, nu va fi posibilă înainte de atingerea unui nivel critic al conştientizării şi voinţei de schimbare în masa socială. De aceea, omenirea va mai zăbovi o vreme căutând şi experimentând termenii unei noi paradigme a bunăstării, care să nu mai ameninţe prin ingerinţele sale, ecosistemul şi pacea planetară. Până la aflarea acelor termeni, omul mai are de operat o multitudine de schimbări în el însuşi. Are de aprofundat valoarea vieţii pentru om şi pentru cosmos, are de armonizat relaţiile sale grav periclitate cu propria specie şi cu celelalte specii, are de înţeles natura fundamental spirituală sau bazele obiective prime şi ultime ale existenţei. CUM S-A AJUNS LA SITUAŢIA DE ASTĂZI A CRIZEI RESURSELOR Mulţi dintre consumatorii epocii actuale, suprasaturaţi de spoturile publicitare ce invadează lumea pe toate căile, ar fi surprinşi, probabil, dacă ar afla că doar în urmă cu un secol, prin procesul de socializare a consumului din spaţiul occidental, dominat, la vremea respectivă, de instituţia familiei şi de instituţiile religioase, se promovau, mai degrabă, unele forme de austeritate, şi nu încurajarea consumului, ca în prezent. În acele timpuri, socializarea consumului se realiza prin mijloace mai directe decât în prezent: preluarea de către tinerele generaţii a obiceiurilor tradiţionale, urmarea exemplului celor din familie, asumarea modelelor comunitare, aplicarea recomandărilor formulate de preoţi sau duhovnici etc.; în lumea actuală, există mult mai multe surse alternative de modele comportamentale privind consumul: familia nucleară, grupul de prieteni, colegii, mass-media, industria modei, industria promoţională ş.a. Deşi chiar şi instituţiile tradiţionale de socializare a consumului aveau problemele lor, per ansamblu, ele nu erau totuşi atât de alienante în raport cu interesele cele mai înalte şi cu trebuinţele cele mai autentice ale omului, cum sunt multe dintre cele de astăzi. Preceptele religioase ce recomandau anumite comportamente demne de urmat, pentru cine dorea să rămână în relaţii apropiate cu Dumnezeu, erau mai profund conştientizate şi mai active în structurarea deciziilor de consum decât sunt în lumea laică de astăzi. Locaşurile de cult acordau o importanţă capitală capitolului alimentar, recomandând anumite diete de austeritate (post) pe perioade determinate sau nelimitate. Prin asemenea recomandări, instituţiile respective aveau în vedere asigurarea condiţiilor minime necesare unei dezvoltări umane cât mai autentice, centrate pe dimensiunea spirituală a vieţii şi nu pe cea material-socială, ca în lumea modernă (Stanciu, 2006). Promovarea unui consum de bunuri cât mai reţinut în rândurile majorităţii populaţiei era, desigur, în consens cu raritatea resurselor economice, nu atât pentru că atunci ar fi existat mai puţine resurse decât în prezent, ci pentru că accesul la acestea era limitat prin performanţele reduse ale tehnologiilor industriale. Afluxul enorm de resurse materiale ieftine sau gratuite, înglobat în economiile multor ţări astăzi dezvoltate – provenind din coloniile ocupate, sau din tranzacţiile comerciale oneroase, încheiate cu ţări mari deţinătoare de resurse naturale, dar constrânse în diverse feluri să-şi vândă avuţia pe bani puţini, a făcut posibilă revoluţia 250 MARIANA STANCIU 5 industrială din Europa – Anglia, Franţa, Germania (Shah, 2008). O asemenea revoluţie, ponderată, din când în când, prin propriile crize de supraproducţie, a creat, chiar şi prin crizele respective, condiţii de manifestare a consumerismului occidental. Marea Britanie, Germania şi Franţa aveau o pondere de aproape 50 de procente în comerţul mondial. Supremaţia vest-europeană se baza, în esenţă, pe faptul că principalele ţări industrializate europene importau 90% din totalul comerţului mondial, adică materii prime ieftine şi exportau 90% produse manufacturate, la preţuri net avantajoase pentru producători. Preţurile comerţului mondial se fixau la bursele de comerţ europene. Deţinerea principalelor reţele şi mijloace de transport europene, mai ales maritime, a asigurat ţărilor respective un control exclusiv al căilor comerciale şi al distribuirii materiilor prime. În plus, băncile europene au dirijat şi controlat fluxurile de capital, beneficiind de o supremaţie monetară incontestabilă. Supremaţia economică a Europei a făcut posibil avansul intelectual şi tehnologic (din 1901 până în 1913 toate premiile Nobel pentru ştiinţă au aparţinut ţărilor europene) şi un ritm înalt de industrializare (Europa Occidentală realiza 44 de procente din producţia industrială mondială) (Pierre, Berstein, 1998). După cel de-al Doilea Război Mondial, crizele de supraproducţie s-au mai calmat, sub efectul extinderii intervenţiei instituţiilor statului bunăstării, care au atras spre protecţia socială (scoţând din circuitul economic direct productiv) un cuantum tot mai ridicat de resurse. Pe de altă parte, prin creşterea veniturilor populaţiei din redistribuţia socială, s-a asigurat nivelul economic de subzistenţă unor mase tot mai largi de consumatori care înainte trăiau în sărăcie extremă. Prin susţinerea consumului, aceasta a contribuit la atenuarea crizelor de supraproducţie, dar a intensificat şi preocupările întreprinzătorilor faţă de progresul tehnic şi faţă de acapararea pieţelor de desfacere (Braud, Dostaler, 2000). Toate aceste fenomene nu s-ar fi derulat astfel dacă Occidentul nu ar fi beneficiat de un aflux uriaş de resurse din colonii, sau din aşa-zisele zone „protejate”, cum a fost şi România, în diverse etape istorice de pace sau de război. Multe dintre consecinţele actuale ale decalajelor de dezvoltare existente la nivel global îşi au rădăcinile în istoria mondială a ultimelor trei sute de ani. În fapt, toate ţările care, sub o formă sau alta, în timpuri mai noi sau mai vechi, au fost implicate în diverse strategii de expansiune, în vederea exploatării resurselor naturale aparţinând altor naţiuni, la vremea respectivă, au făcut cunoscut lumii apetitul lor insaţiabil pentru asigurarea unei etape cât mai îndelungi de «consumerism» pe seama resurselor altora, chiar dacă, în epocile mai vechi, consumerismul – fără a fi numit astfel – a funcţionat doar la nivelul unor categorii sociale mai restrânse numeric (elitele intelectuale şi păturile sociale înstărite). În multe privinţe, naţiunile în cauză nu se dezmint nici astăzi de reflexele lor expansioniste…. Căci, în pofida riscurilor amintite, se pare că nu atât criza ecologică îi îngrijorează pe politicienii şi marii proprietari/acţionari ai companiilor (multi)naţionale sau ale lumii capitaliste de astăzi, cât îi îngrijorează criza resurselor, din perspectiva reducerii consumului la nivel global şi, deci, a propriului profit (The Nielsens’ Website, 2006). 6 IMINENŢA NOII PARADIGME A BUNĂSTĂRII UMANE 251 Iată de ce specialiştii în prognoză politică nu ezită să se pronunţe asupra iminenţei unui nou război mondial iniţiat de competitorii la resursele Pământului (Mureşan, 2004, Sachs, 2006, Ross, 2003, Follath, 2006 ş.a.). La numai şapte decenii de la ultima conflagraţie mondială (motivată tot prin aviditatea puterilor politice ale timpului de a controla resursele globale) o asemenea recompunere a evenimentelor prezentului pare de necrezut, şi totuşi.... Războaie regionale pentru resurse au mai avut loc de atunci, chiar foarte recent, în intervalul 1998–2003, în ţări ca Angola, Congo, Sudan, Cambodgia, Coasta de Fildeş, Myanmar, Sierra Leone, Liberia, Irak ş.a. Peste tot în aceste ţări au fost ucişi zeci de mii şi chiar milioane de oameni. Numai în războiul din Congo au fost implicate şapte armate străine şi au murit peste 2,5 milioane de oameni. Cât despre Irak … acolo au murit şi români – poate prima oară în istorie, într-un război nejustificat prin necesitatea de apărare a patriei! Multe dintre naţiunile lumii consideră astăzi problema resurselor naturale ca fiind de cea mai înaltă relevanţă strategică, vizând direct securitatea lor naţională. Şi când o asemenea miză este în joc, puţine state rămân în limitele respectării regulilor jocului… Într-un articol dedicat războiului din Irak, intitulat „Cum să evadăm din viitorul lui George Bush”, analistul politic J. Sachs (2006) afirma: „Totul se învârte în jurul petrolului. Intervenţia eşuată a Statelor Unite şi Marii Britanii în Orientul Mijlociu îşi găseşte motivaţiile în nisipul arab. Încă de la începutul secolului trecut, când Winston Churchill a schimbat propulsia navală pe bază de cărbune cu cea pe bază de petrol, puterile occidentale au început să se implice tot mai mult în Orientul Mijlociu, răsturnând guverne şi acţionând, de o parte sau de alta, în războaie care afectau «marele joc» al resurselor de energie. Realitatea demonstrează tot mai limpede că la baza intervenţiei în Irak a stat petrolul. Preşedintele Bush le-a sugerat recent jurnaliştilor să-şi imagineze lumea peste 50 de ani. Nu se gândea la viitorul ştiinţei şi al tehnologiei sau la o populaţie a planetei de nouă miliarde de locuitori şi nici la problemele care vor apărea din cauza schimbărilor climatice sau a biodiversităţii. El se întreba dacă islamiştii vor controla resursele de petrol ale lumii”. Şi toate acestea doar din cauză că populaţia majoritară a SUA s-a obişnuit să trăiască superbine, consumând de aproape trei ori mai mult petrol decât populaţia din Europa şi de şase ori mai mult decât media mondială... Un alt mare consumator de petrol este China. Economia chineză a crescut, în medie, cu 9 procente pe an, timp de peste un sfert de secol (având cea mai îndelungă creştere economică neîntreruptă din istorie, după ce până în secolul al XV-lea a avut cel mai ridicat venit pe locuitor şi a fost liderul tehnologic al lumii). Şi tot China este al doilea mare consumator mondial de energie, primul consumator mondial de oţel, cărbune şi ciment. Firma Volkswagen vinde mai multe maşini în China decât în Germania... (PresaOnline.com, 2005). Dar nici un argument şi nici un dezastru ecoclimatic nu pare suficient de convingător pentru a determina lumea chineză să renunţe la politicile de tipul „întâi eu”, pe care Occidentul le-a impus lumii întregi, vreme de mai multe secole. Şi nu doar iminenţa epuizării petrolului şi, în general, criza energiei, produc mari îngrijorări în rândurile producătorilor şi consumatorilor, ci, pe cale de 252 MARIANA STANCIU 7 consecinţă, creşterea preţurilor şi deci diminuarea drastică a accesului la bunuri şi servicii astăzi încă de larg consum. Iar faptul că noii veniţi la festinul istoriei (India, China ş.a.) au aflat că recenta lor epocă de prosperitate va dura dezamăgitor de puţin, în raport cu aşteptările lor însetate de civilizaţie în stil (post)modern, nu face decât să agraveze lucrurile... EXPLOZIA ACTIVITĂŢILOR DE TIP COMERCIAL „Constituirea unei clase mijlocii puternice, durabile, este asociată, de regulă, cu stabilitatea socială, prosperitatea, economia de piaţă funcţională, democraţia, societatea civilă. Evoluţia structurii sociale în societăţile capitaliste dezvoltate arată că singura clasă care s-a extins constant în raport cu ansamblul populaţiei este clasa mijlocie” (Mills, 1951, citat în Larionescu, Mărginean, Neagu, 2006). Chiar şi în România acelor ani existau (ca efect al relativei prosperităţi capitaliste de dinainte de război) unele structuri sociale de natura clasei mijlocii (mici întreprinzători, manageri, funcţionari publici), deşi prin consolidarea noului regim comunist, acestea au fost rapid destructurate (Larionescu, Mărginean, Neagu, 2006, p. 99). Spre anii ’40–’50 ai secolului douăzeci, în ţările capitaliste unde existau deja clase mijlocii bine consolidate, o parte a acestora ajunseseră să dispună de resurse economice destul de mari, ceea ce le-a permis să acceadă la practici de consum caracteristice, multă vreme, doar păturilor foarte bogate. Volumul tot mai mare şi calitatea tot mai ridicată a cererii de mărfuri a claselor înstărite (nobilii, marii industriaşi, clasele mijlocii), au reuşit să creeze, în timp, presiuni mari asupra mediului natural, deşi marile probleme în acest sens au început să fie resimţite abia pe la mijlocul anilor ’80 ai secolului douăzeci. În toate ţările unde modul de viaţă s-a modernizat, asemenea categorii sociale de consumatori au cheltuit sume uriaşe de bani, achiziţionând un volum impresionant de mărfuri, în vederea satisfacerii unor trebuinţe care, în multe situaţii, nu au servit idealul dezvoltării umane, pe măsura costurilor sociale înregistrate pentru producerea mărfurilor respective şi, cu atât mai puţin, a sacrificiilor suportate de mediu. La începutul secolului douăzeci, însă, nici chiar ţările cele mai dezvoltate, precum SUA, Anglia, Franţa sau Germania, nu deţineau structuri comerciale comparabile ca număr, mărime şi structură cu cele de la mijlocul aceluiaşi secol şi, cu atât mai puţin, cu cele de astăzi. Începuturile comerţului modern au avut loc după anul 1870, odată cu construirea primelor lanţuri de magazine americane şi vest-europene, pentru desfacerea unor mărfuri de larg consum (Reardon, Gulati, 2007). Dintr-un studiu privind dinamica activităţilor comerciale pe termen lung, la nivel mondial (Irwin, 2002), reiese că, de la finele secolului nouăsprezece până la începutul secolului douăzeci şi unu au existat trei epoci distincte pentru dezvoltarea activităţilor comerciale: epoca anterioară Primului Război Mondial (1870–1913), epoca interbelică (1920–1938) şi epoca de după al Doilea Război Mondial (1950–2000). Anterior primului război mondial, volumul activităţilor comerciale a crescut uşor mai rapid decât veniturile populaţiei. În perioada inter şi postbelică, până în anul 8 IMINENŢA NOII PARADIGME A BUNĂSTĂRII UMANE 253 1980, în domeniul comercial au avut loc mai multe categorii de mutaţii, unele slab corelate sau chiar necorelate cu dinamica veniturilor. De la mijlocul anilor `80 însă, creşterea fără precedent a veniturilor claselor mijlocii din ţările occidentale a produs explozia fenomenului numit consumerism. În ediţia a treia a Webster's Dictionary (l964), consumerismul este definit drept o orientare a societăţilor civile din Occident, de a „promova interesele consumatorului”, pornind de la convingerea că „un consum de bunuri şi servicii mereu în creştere este economic dezirabil”, acesta fiind simbolul reuşitei economice a oricărei societăţi. În ultimul deceniu, însă, fenomenul consumerist a fost puternic discreditat, pe fondul creşterii decalajelor economice dintre diferite categorii de consumatori, şi din cauza prejudiciilor ecoclimatice pe care le-a declanşat. De aceea, consumerismul este asociat conceptual şi cu consumul ostentativ de bunuri şi servicii (ca în viziunea lui T. Veblen din The Theory of the Leisure Class, 1899), cu capitalismul neoliberal ce a dus la exacerbarea decalajelor economice dintre naţiuni, cu consumul alimentar iraţional şi maladia obezităţii, dar şi cu existenţa, la polul opus al societăţii, a sărăciei extreme. După ce, la început, consumerismul a delimitat un fenomen socioeconomic specific spaţiului occidental, în prezent, acesta a devenit un concept multicultural şi nongeografic (Wikipedia, 2008). Perioada de maximă ascendenţă a consumerismului modern coincide cu concentrarea activităţilor de retail în hipermarketurile şi supermarketurile construite în marile oraşe ale lumii. Astfel, prin dezvoltarea comerţului (post)modern, consumerismul afectează şi stilurile de consum ale claselor bine situate economic din ţările în curs de dezvoltare. Primele supermarketuri au apărut în perioada 1920–1930, în America, dominaţia acestora pe piaţa americană devenind deplină după anul 1950. La începutul secolului douăzeci, deşi populaţia americană locuia în urban în proporţie de 40 de procente, femeile din urban care lucrau în afara propriei gospodării constituiau o excepţie. Chiar şi în anul 1970, doar 15% dintre femeile americane activau pe piaţa muncii. În anul 2000 însă, 75% dintre acestea contribuiau la veniturile familiei prin propriul salariu, ceea ce a produs un adevărat boom în domeniul comerţului american. În prezent, 80% din distribuţia produselor alimentare americane se realizează prin intermediul super/hipermarketurilor. Este greu de spus dacă tentaţiile consumerismului le-au scos pe femeile americane pe piaţa muncii sau dacă, dimpotrivă, faptul că familiile americane au dispus de venituri mai mari după anul 1980, a încurajat fenomenul consumerist. Probabil că fenomenele s-au stimulat reciproc, ca şi în ţările occidentale sau ţările în curs de dezvoltare ce au pornit pe calea modernizării. Oricum, SUA deţine în prezent cele mai puternice reglementări anti- supermareket din lume, fapt ce a limitat oarecum extinderea acestora pe piaţa internă a SUA, dar a determinat emigraţia în alte ţări, unde reglementările sunt mai puţin severe. În Europa, comerţul modern a început prin construirea unor lanţuri de magazine de tipul Woolworths, în marile oraşe occidentale, începând cu anul 1870. Acestea comercializau bunuri de larg consum, de regulă nonalimentare, la preţuri relativ scăzute, cu distribuţie prin autoservire. De la un singur magazin Woolworths, existent în anul 1878 în Anglia, 50 de ani mai târziu, proprietarul 254 MARIANA STANCIU 9 acestuia a ajuns să deţină peste 2 866 de unităţi de desfacere, în cinci ţări, inclusiv în Marea Britanie (Reardon, Gulati, 2007). Tendinţele de concentrare a activităţilor comerciale în unităţi de distribuţie foarte mari a produs numeroase efecte adverse pentru producătorii şi investitorii comerciali mici şi medii care au fost, astfel, nevoiţi să recurgă la sacrificarea diversităţii sortimentale în favoarea standardizării produselor. Cu toate acestea, furnizorii de branduri de rang secundar îşi văd tot mai des produsele delistate, fiind preferate portofoliile ce conţin branduri de primă poziţie, de calitate superioară, mărci proprii firmei distribuitoare, cu preţuri mai mari sau produse locale specializate. Construirea unor hipermarketuri în Europa are tendinţa de a se structura mai mult în reţele naţionale (ca şi în Japonia), deşi există şi unele firme mari (mai puţine decât cele americane) care activează în emigraţie. În prezent, regiunea Europei Centrale şi de Est este dominată de retailerii vest-europeni, primele cinci poziţii în top fiind ocupate de companii germane, engleze şi franceze. Metro, activ în majoritatea ţărilor – din Polonia până în Ucraina – este, de departe, liderul principal din regiune, cu vânzări duble faţă de cele ale numărului doi din zonă – Tesco. Carrefour, ocupantul locului trei, şi-a vândut hypermarketurile din Cehia şi Slovacia către Tesco, în anul 2005, mizând pe pieţele din Grecia, Polonia, România şi Bulgaria. În anul 2005, primele 10 reţele de retail din Europa Centrală şi de Est, aveau o cotă însumată de 19 procente din piaţă („Piaţa”, 2006). Investiţii serioase în construirea unor supermarketuri s-au făcut şi în ţările în curs de dezvoltare din America Latină, Africa, Asia ş.a., pe la începutul anilor 1990, dar numai în ţările unde populaţia autohtonă deţinea masa critică a veniturilor necesare accesării unor asemenea magazine. Pe continentul latino-american, de exemplu, supermarketurile au acaparat 75% din vânzările cu amănuntul în Brazilia, 57% în Argentina, 50% în Chile şi Costa Rica, 45% în Mexic; în Africa de Sud – 50%, în Kenya – 30%; peste 40% în Thailanda, 60% în Filipine şi Coreea de Sud, dar încă sub 25% în China şi sub 5% în India (Reardon, 2003). Şi în România se poate vorbi astăzi despre o nouă etapă a activităţilor comerciale. Totuşi, România deţine în prezent unul dintre cele mai mici grade de concentrare a retailului din Europa Centrală şi de Est, cota de piaţă cumulată a primelor cinci lanţuri comerciale fiind de 19,2%. Prezenţa super/hipermarketurilor pe piaţa românească a bunurilor de larg consum este mult mai recentă decât în Occident sau în alte zone ale lumii (abia generaţia a III-a de expansiune în lume a supermarketurilor a ajuns şi în România în anii 1995–2000). Într-un oraş, de mărime medie, de exemplu, cum este Clujul, înainte de anul 1989, existau cam 25 de alimentare de cartier şi trei magazine mari (Central, Sora şi Big). În prezent, piaţa clujeană este invadată de sute de magazine mici şi medii, dar şi de super şi hipermarketuri de tipul Metro, Billa, Kaufland, Selgros, Cora ş.a. Cu toate dificultăţile celor 18 ani de tranziţie economică, şi cu toate că numărul populaţiei din oraş nu a crescut, vânzările de pe piaţa alimentară a supermarketurilor clujene au înregistrat cote fără precedent, fără a atinge încă nivelul de saturaţie. Dacă înainte de anul 2000, vânzările în supermarketurile clujene erau atât de nesemnificative încât nici nu apăreau în statisticile oficiale, până în anul 2010, este de aşteptat ca ponderea acestora să atingă 84% din totalul vânzărilor (Duţu, 2007). 10 IMINENŢA NOII PARADIGME A BUNĂSTĂRII UMANE 255 Activităţile comerciale nu pot supravieţui fără publicitate. Acest fapt este atestat încă din antichitate. În India, de exemplu, tradiţia zidului pictat în scopuri promoţionale exista cu 4000 ani î.C (Bhatia, 2000). Publicitatea comercială are, aşadar, o istorie destul de îndelungă, unele forme ale acesteia putând fi identificate în ruinele antice arabe, egiptene, greceşti sau romane. Dar abia în secolul al XVII-lea, odată cu inventarea presei scrise, au apărut primele anunţuri publicitare cu frecvenţă săptămânală, în unele gazete din Anglia. Acestea promovau cărţi, ziare, medicamente, evenimente mondene ş.a. Tot de atunci datează însă şi primele activităţi publicitare false (aşa numitele quack-uri), devenite de atunci o problemă socială ce impunea reglementarea grabnică a domeniului. Odată cu dezvoltarea economică din secolul al XIX-lea, s-au înmulţit şi activităţile promoţionale în tot spaţiul occidental. În iunie 1836, ziarul francez La Presse includea, pentru prima dată în paginile sale, un spot publicitar contra cost, iar în jurul anului 1840 au apărut primele agenţii publicitare în Boston şi în Franţa (iniţiate de Volnez Palmer, şi Charles-Louis Havas) (Eskilson, 2007). Publicitatea comercială este o formă de comunicare ce se vrea cât se poate de convingătoare faţă de potenţialii consumatori, pentru ca aceştia să cumpere o anumită marcă de produs sau serviciu, renunţând la altele (similare sau nu ca utilitate). Spoturile publicitare au ca ţintă creşterea relativă şi absolută a vânzărilor produselor sau serviciilor promovate, prin crearea aşa-numitelor imagini de marcă/ firmă sau a loialităţii consumatorului faţă de o anumită marcă/ firmă. Mesajele publicitare pot fi transmise prin orice intermediu adecvat: radio, televiziune, internet, jocuri video, ziare, reviste, în magazine, cinematografe, pe stadioane, în aeroporturi, gări, pot fi auzite înaintea unor mesaje telefonice automate etc., adică oriunde există o potenţială audienţă interesată de anumite oportunităţi de cumpărare şi consum. În epoca modernă, activităţile publicitare au cunoscut un masiv reviriment în două trepte, odată cu primele emisii radio, în jurul anului 1920 şi odată cu primele emisii de televiziune, la sfârşitul anilor 1940 şi începutul anilor ’50. În anii 1960, industria publicitară a adoptat o viziune modernă asupra tematicii şi tehnicilor sale, acordând creativităţii un rol central, producând mesaje surprinzătoare tot mai focalizate, ceea ce i-a mărit eficienţa substanţial. În Statele Unite, perioada respectivă este cunoscută sub numele de Creative Revolution, eroul său central fiind Bill Bernbach creatorul, printre altele, a cunoscutei mărci Volkswagen ads. O nouă etapă în dezvoltarea activităţilor publicitare s-a înregistrat prin instalarea televiziunii prin cablu, în anii 1980–1990, când acestui domeniu i-au fost alocate primele canale în exclusivitate (QVC, Home Shopping Network, ShopTV şi altele). Marketingul prin Internet a deschis noi oportunităţi comercianţilor, consumatorilor şi agenţilor publicitari. Corporaţii publicitare finanţate exclusiv din publicitate oferă acum totul în materie de promovare, începând de la simple cupoane publicitare, până la liberul acces pe Internet al firmelor. Deşi în cifre absolute, sumele cheltuite de firmele promoţionale din ţările dezvoltate, de exemplu, în anii 1925 şi 1998, sunt sensibil diferite, ponderile în PIB ale cheltuielilor aferente celor doi ani, s-au schimbat mai puţin decât ne-am fi 256 MARIANA STANCIU 11 aşteptat, date fiind marile transformări petrecute între timp, în mass-media. De exemplu, în Statele Unite – în anul 1925, când principalele media ce lansau spoturi publicitare erau ziarele, magazinele, panourile sau posterele publicitare, ponderea cheltuielilor cu publicitatea în PIB era de 2,9 procente; în anul 1998, când principalele medii publicitare americane au devenit radioul şi televiziunea, ponderea cheltuielilor publicitare în PIB a fost de 2,4 procente (Coen, 2000). În ultimul deceniu, cheltuielile pentru susţinerea unor activităţi promoţionale au crescut dramatic. Dacă pentru anul 2006, asemenea cheltuieli erau estimate la 385 miliarde dolari la nivel mondial (155 miliarde dolari în Statele Unite), până în anul 2010, acestea urmează să depăşească 500 miliarde dolari, la nivel mondial (2005, The Annual Real and Nominal GDP...). În prezent, organizaţiile care cheltuie în mod curent mari sume de bani pe publicitate pot susţine/pot fi susţinute financiar de anumite grupuri de interese (partide politice, instituţii politico-militare, instituţii cu orientare religioasă etc.). Deşi activitatea promoţională pare a fi indispensabilă creşterii economice, aceasta nu înseamnă că ea se desfăşoară fără costuri sociale. De-ar fi să ne referim numai la e-mail-urile comerciale nesolicitate, sau la alte forme de spam-uri, acestea au devenit foarte împovărătoare financiar pentru serviciile de întreţinere ale reţelelor de Internet. Serviciile promoţionale prezintă şi multe alte aspecte critice, deoarece depăşesc frecvent limitele legii şi toleranţei sociale. De exemplu, acestea comit un abuz clar când, sub diverse forme, nu ezită să exploateze emoţional copiii, prin invadarea şcolilor cu promovarea unor produse sau servicii. O altă formă de fraudă derivă din acceptarea de a propaga informaţii neconforme cu adevărul. Marketingul sau ştiinţa de a vinde produsele, industria modei şi cea publicitară au devenit ajutoarele de nădejde ale producătorilor de mărfuri, în demersul lor de a capta atenţia consumatorilor, stimulând înnoirea cât mai frecventă a bunurilor şi serviciilor cumpărate de aceştia. În ultimele trei-patru decenii ale secolului douăzeci, cele mai studiate influenţe asupra modelelor de consum dominante, au fost cele directe, de ordin demografic, psihosocial şi economic, deoarece numai asemenea studii puteau răspunde întrebărilor şi căutărilor specialiştilor de marketing angajaţi în serviciul marilor investitori în producţia de mărfuri şi în afaceri comerciale. Chiar dacă cei sistematic avantajaţi nu sunt încă pregătiţi să recunoască adevărul, concurenţa economică de pe piaţa internaţională, vizând state cu potenţial economic extrem de diferit, a fost şi este încă neloială. O asemenea concurenţă a constituit, totuşi, în ultimele două-trei veacuri, legea de fier a lumii moderne – dominată şi astăzi de doctrina neoliberală. Susţinătorii acestei doctrine nu se sfiesc să afirme că, după mai mulţi ani de dirijism etatist, neoliberalismul reintroduce în economie, principiul egalităţii tratamentului partenerilor de afaceri. Ei uită, totuşi, să precizeze că o asemenea egalitate nu a funcţionat încă de la începutul lumii, ci are loc într-o lume fundamental inegalitară, amnezică faţă de propria sa istorie economică şi încă sectară. Doctrina neoliberală situează în centrul preocupărilor sale piaţa liberă – minimal reglementată şi profitul marilor afacerişti, şi nu dezvoltarea umană, micul întreprinzător sau interesele naţionale. Personajul preferat al acesteia rămâne, totuşi, consumatorul modern, adică omul care are şi 12 IMINENŢA NOII PARADIGME A BUNĂSTĂRII UMANE 257 este dispus să cheltuie cât mai mulţi bani pe produsele industriilor capitaliste. Consumatorul trebuie convins, cu orice preţ, să-şi cheltuie banii, chiar în avans dacă se poate, apelând la industria bancară (pe care, de regulă, tot marii afacerişti neoliberali o controlează), în scopul satisfacerii unor trebuinţe despre care consumatorul este informat, la orice pas, prin industria publicitară. Exaltarea sacrosanctelor libertăţi economice ale marilor întreprinzători neoliberali a dus nu numai la îmbogăţirea lor şi sărăcirea unor mari majorităţi sociale, dar şi la alterarea unor valori autentice ale dezvoltării umane şi sociale (de exemplu, menţinerea cumpătării şi raţionalităţii în consum, cultivarea respectului faţă de interesul public, cultivarea onestităţii şi altruismului în dezvoltarea afacerilor ş.a.), şi la consacrarea publică a unor idei nocive social, precum reglarea automată a relaţiilor de piaţă, imposibilitatea apariţiei crizelor economice, utilizarea completă a forţei de muncă sau faptul că viaţa este cu atât mai dezirabilă cu cât omul îşi satisface şi cele mai excentrice plăceri. Capitalismul neoliberal activ în prezent în spaţiul euroatlantic este un sistem politico-economic axat, prin excelenţă, pe găsirea celor mai bune modalităţi de maximizare a propriului profit, neprecupeţind niciun efort spre a-i convinge pe virtualii consumatori să cumpere cât mai multe mărfuri, fie că acestea le sunt sau nu necesare, chiar dacă în timp, un asemenea comportament economic îi poate deturna de la împlinirea celor mai nobile scopuri şi aspiraţii, de ordin moral şi spiritual. Nu de puţine ori, exponenţii săi afirmă că acţionează în numele libertăţii individuale şi a noilor valori umaniste (stimularea concurenţei în vederea progresului material-social şi, deci, a comportamentelor egotice şi egoiste, încurajarea ascensiunii sociale pe alte baze decât cele corelate cu gradul de realizare moral-spirituală şi intelectuală a concurenţilor, gratificarea senzorială a consumatorilor, încurajarea cumpărării unor cantităţi mai mari de mărfuri prin acordarea unor gratuităţi ş.a.), subminând astfel sistematic eventualele valori, cenzuri şi raţionalităţi autoimpuse de oameni în mod normal şi natural propriilor înclinaţii spre un comportament excesiv. De asemenea, mulţi întreprinzătorii ce doresc cu orice preţ să reuşească în afacerile lor, nu ezită ca, in extremis, dacă profitul le este ameninţat, să aplice unele principii îndoielnice, aflate la graniţa moralităţii sau chiar imorale (în orice caz, nereligioase), sub aparenţa unei mereu noi ideologii a eficienţei sociale sau plăcerii, dat fiind că societatea îi tolerează (mai ales în perioadele de capitalism sălbatic, aşa cum a fost în România anilor ’90) şi, printr-o anumită parte a cererii manifeste, chiar îi legitimează. Cele mai multe dintre economiile dezvoltate actuale s-au realizat prin extinderea capacităţilor lor de producţie şi consum, pe principiul există cerere deci producem, ignorând eventualele consecinţe asupra bunelor moravuri sociale, a mediului natural, ori asupra nesatisfacerii trebuinţelor din alte sectoare vitale precum educaţia sau sănătatea. Prin psihologia lor specifică, societăţile de consum induc în mentalul colectiv ideea că prosperitatea şi accesul la resurse sunt virtual nelimitate şi, pe diverse căi, posibile pentru oricine. O asemenea viziune asupra realităţii are un efect profund distorsionant asupra bunului simţ, a simţului economic, etic şi religios, a lucidităţii percepţiei asupra adevărului, creând puternice ataşamente şi dependenţă faţă de lumea material-socială (a trăi pentru a avea şi a consuma). 258 MARIANA STANCIU 13 Analişti precum Joseph Stiglitz (Premiul Nobel pentru economie în anul 2001), Lester Brown, George Soros ş.a. critică vehement, în ultimii ani, aşa numitul fundamentalism de piaţă, dată fiind acumularea a tot mai multe dovezi incontestabile că teoria economică neoliberală a eşuat dramatic în rezolvarea problemelor sociale, pe cât de complexe, pe atât de grave ale modernităţii. În opinia unor asemenea autori, o eventuală persistenţă a Occidentului şi nu numai, pe o asemenea cale fundamental greşită va duce cu siguranţă omenirea la autodistrugere. BOGĂŢIE, SĂRĂCIE, VENITURI ŞI CONSUM Spre deosebire de categoriile sociale înstărite, cele sărace şi foarte sărace, care au fost (şi sunt încă) destul de consistente numeric, au supravieţuit în perioada modernă, adaptându-se cu mari dificultăţi unor condiţii economice, în multe cazuri, incredibil de austere. În fapt, decalajele economice uriaşe, instalate cu secole în urmă, între clasele sociale înstărite şi categoriile sărace din toate ţările lumii, s-au menţinut până astăzi, chiar dacă de-a lungul timpului, marginal, au mai variat. Abia de curând a început să se vorbească în lume despre o reducere a numărului de persoane aflate în sărăcie extremă (care dispun doar de 1 dolar pe zi sau mai puţin!), de la l,5 miliarde persoane (în anul 1980) la 1,1 miliarde (în anul 2001) (UN, 2003). Cu toate acestea, chiar şi în spaţiul european, unde vreme de decenii, statul bunăstării sociale a fost mult mai generos decât pe alte continente, decalajele existente la nivelul veniturilor populaţiei, care influenţează rapid şi masiv nivelul consumului, s-au menţinut destul de ridicate. Cele mai accentuate decalaje între bogaţi şi săraci au existat în Marea Britanie (7,7, respectiv 49,1 procente) şi Irlanda (7,8, respectiv 49,8 procente) (chiar mai accentuate decât în România – 8,1, respectiv 48,8 procente). Ţările europene cele mai egalitare au fost R. Cehă, Slovacia şi Germania. În grupul ţărilor central şi est-europene, cel mai înalt grad de polarizare a veniturilor, s-a înregistrat în România, în condiţiile în care media la nivelul grupului de ţări respective era de 11,6 respectiv, 45,4 procente. În expresia veniturilor echivalente, polarizarea veniturilor din România a fost chiar mai accentuată – 8,5 respectiv 49,5 procente (Russell, Whelan, 2004). Astfel se explică menţinerea unor decalaje uriaşe, pe termen lung, în sfera consumului mondial de bunuri şi servicii. În fapt, trăim într-o lume a contrastelor, despre care nu ne amintim să fi fost vreodată mai bună decât astăzi, o lume a luxului exorbitant pentru unii şi a sărăciei sub nivelul suportabilităţii umane pentru alţii! În anul 2007, cei mai bogaţi 20% dintre consumatorii cu cele mai mari venituri la nivel mondial, realizau 86 procente din cheltuielile de consum private, în timp ce, cei mai săraci 20% realizau doar 1,3 procente din volumul total al consumului (Shah, 2008). Concret, cei mai bogaţi 20 la sută dintre consumatorii cu cele mai mari venituri: – realizau 45 procente din consumul mondial de carne şi peşte, în timp ce, cei mai săraci 20% realizau doar 5 procente; – realizau 58 procente din consumul total de energie, în timp ce, cei mai săraci 20% efectuau doar 4 procente; 14 IMINENŢA NOII PARADIGME A BUNĂSTĂRII UMANE 259 – realizau 84 procente din consumul mondial de hârtie, în timp ce cei mai săraci 20% realizau doar 1,1 procente; – deţineau 74 procente din liniile telefonice existente în timp ce, cei mai săraci 20% deţineau doar 1,5 procente ; – deţineau 87 procente din parcul privat mondial de automobile, în timp ce, cei mai săraci 20% deţineau mai puţin de 1 procent din acesta. Lista ar putea continua pentru multe alte articole incluse în modelul de consum dominant în spaţiul euro-atlantic (Shah, 2008). Tabelul nr. 1 Ponderea veniturilor cuartilelor 1 şi 4 ale populaţiei în veniturile totale – ţări europene, 2003 Venituri neechivalate Venituri echivalate Ţara Prima cuartilă Ultima cuartilă Prima cuartilă Ultima cuartilă Malta 13,1 44,7 12,2 43,7 Cipru 9,1 44,6 10,7 45,6 R. Cehă 15,3 42,3 14,8 42,6 Slovacia 14,4 40,6 17,3 38,6 Slovenia 11,5 42,4 13,1 41,8 Ungaria 12,7 40,9 12,4 41,8 Polonia 14,1 43,3 11,8 45,2 Estonia 10,2 46,1 9,9 46,2 Letonia 12,1 48,8 11,5 47,4 Lituania 10,0 46,9 10,6 46,6 Turcia 9,0 49,6 7,2 53,0 Bulgaria 8,9 49,4 9,9 48,9 România 8,1 48,8 8,5 49,5 Belgia 13,5 45,8 13,1 43,4 Germania 14,2 38,7 14,2 38,7 Austria 13,0 42,3 12,1 40,5 Olanda 11,6 40,8 11,4 43,2 Luxemburg 12,6 37,5 10,6 40,7 Franţa 13,6 40,4 12,9 40,9 Italia 12,5 41,3 11,5 43,4 Spania 12,5 36,4 12,2 39,1 Grecia 10,5 42,7 11,0 44,1 Portugalia 8,9 47,4 10,3 48,5 M. Britanie 7,7 49,1 8,0 51,3 Irlanda 7,8 49,8 8,0 51,3 Danemarca 10,1 40,6 12,0 39,9 Finlanda 9,1 45,1 10,1 44,7 Suedia 10,7 43,4 11,3 43,0 Total 11,3 43,9 11,4 44,4 AC 10 12,3 33,1 12,4 44,0 ACC 13 11,6 45,4 8,6 50,5 UE 15 11,2 42,7 11,2 43,5 Sursa: Russell H., Whelan C., Low income and deprivation in an enlarged Europe, 2004, EFILWC, EC. 260 MARIANA STANCIU 15 Referindu-se recent la inegalităţile mari dintre veniturile diferitelor categorii sociale ale populaţiei americane, Ben Bernanke, preşedintele Băncii Centrale a SUA, afirma că acestea ameninţă însuşi dinamismul capitalismului american. Sub administraţia Bush, prăpastia dintre săracii şi bogaţii Americii s-a accentuat dramatic. Directorii de corporaţii şi alţi „executivi” câştigă de 400 de ori mai mult decât „lucrătorul mediu”, raportul actual al veniturilor fiind de 20 de ori mai mare decât în anul 1965. Venitul mediu al celor mai bogaţi 1% americani a crescut cu 650 procente, comparativ cu anul 1975, în timp ce veniturile vastei majorităţi a oamenilor de rând s-au micşorat cu aproximativ 3 procente (Vlad, 2008). Pe alte continente unele lucrurile par a se fi mişcat şi în avantajul celor săraci. Mai multe milioane de oameni, care altădată înotau în sărăcie, fac parte astăzi din clasa mijlocie – 1,3 milioane în China, 1,1 milioane în India ş.a. Aceştia deţin autoturisme, utilizează obiecte electrocasnice şi electronice, îşi cumpără locuinţe decente, îşi permit diete alimentare superproteice, aspirând, de ce nu, să fie asimilaţi în diverse structuri ale high-class. Apetenţa lor extraordinară pentru consumul practicat altădată numai de către elitele sociale a atins proporţii astronomice. În 20 de ani, populaţia săracă a Chinei a scăzut de la 60% la 16%, cea a Asiei de Sud-Est de la 52% la 31%, iar cea a Americii Latine de la 12% la 9% (UN, 2003). O asemenea evoluţie socială a schimbat radical profilul cererii solvabile (singura care contează pentru întreprinzătorii capitalişti) de bunuri şi servicii în zonă, exercitând noi presiuni asupra rezervelor mondiale de alimente, în condiţiile în care aceasta era deja în scădere, din cauze eco-climatice. Acolo unde există încă, sărăcia ia expresii dintre cele mai variate, în funcţie de ţară, etnie, categorie socială, conjunctură social-politică ş.a. În România, de exemplu, fenomenul se poate descrie abstract prin termeni de genul sărăcie severă (10–12% din populaţie) ori sărăcie ca fenomen nediferenţiat (30–36% din populaţie, în intervalul 1997–2002) (CASPIS, 2008). Concret, sărăcia nediferenţiată înseamnă oameni care suferă de foame cronică (aproximativ 5% din populaţie), sau „o populaţie care face împrumuturi mici la bănci pentru a-şi plăti alte datorii, pentru a achita facturi la întreţinere, ori care nu-şi poate permite nici măcar o rată pentru un frigider sau un aragaz nou” (GEA, 2007). La momentul sondajului de opinie al GEA, în jur de 40 la sută dintre români nu puteau suporta rambursarea unui credit din veniturile realizate (eşantion – 1 237 persoane din 100 de localităţi, marja de eroare – 2,8 procente) (Jarita, 2008). Când nu este nici foarte sărac nici foarte bogat, românul dă într-un an cam cinci salarii lunare medii pentru achiziţia de bunuri de larg consum, bugetul total alocat fiind cam de 1 877 euro (iunie 2008). Cheltuielile lunare medii ale românilor sunt comparabile cu cele ale ruşilor şi cu 15% mai mari decât cele ale bulgarilor. Slovenii alocă un buget aproape dublu faţă de români pentru alimente, detergenţi, electrocasnice sau articole de îmbrăcăminte, în timp ce vest-europenii cheltuie, în acest scop, de trei ori mai mult (5 497 euro pe an) decât românii (Giuşca, 2008). Aşadar, în timp ce unii se luptă să supravieţuiască, o altă parte a omenirii, în special cea din urbanul dezvoltat, continuă să devină tot mai prosperă, să consume tot mai mult, să aspire la lucruri până mai ieri de neimaginat. În acelaşi timp, această 16 IMINENŢA NOII PARADIGME A BUNĂSTĂRII UMANE 261 populaţie tinde să se izoleze spaţial de restul lumii, prin retragerea în reşedinţe situate la marginea oraşelor, în locuinţe suprautilate şi supersecurizate faţă de eventualii infractori. Marile citadele urbane de astăzi au tot mai puţine în comun cu oraşele cuminţi ale primei jumătăţi a secolului douăzeci. Pe lângă faptul că peste noapte s-au transformat în mari devoratoare de resurse, tot mai greu de procurat şi, deci, tot mai scumpe (între 2 aprilie 2007 şi 17 aprilie 2008, preţul petrolului a crescut de la 65,94 la 114,86 dolari SUA, în condiţiile în care acesta asigura încă 43% din consumul mondial de combustibil, din care 95 procente în transporturi) (US Energy Administration, 2008, AP). Oraşele prezentului sunt focare de poluare, stres, violenţă, crimă organizată, desfrâu, alienare – adevărate furnicare umane, în căutarea hranei, apei, energiei şi celorlalte necesităţi ale vieţii, aflate pe cale de dispariţie. Gesturi simple, care altădată păreau fireşti – a bea un pahar cu apă, a traversa o intersecţie, a conduce sau a parca un autoturism, a trăi într-o locuinţă decentă, a călători cu transportul în comun sau a ieşi într-o pădure la sfârşit de săptămână – par tot atâtea imposibilităţi sau, în cel mai bun caz, provocări, pentru orăşeanul de rând, mai degrabă modest, ce nu dispune măcar de un autoturism de mâna a doua. ALTE EFECTE ALE CONSUMERISMULUI Risipă şi irosire de resurse economice. Dintr-un studiu efectuat în anul 1997 asupra risipei de materiale ce a avut loc pe parcursul producţiei de bunuri şi servicii ce au intrat în consumul populaţiei din cinci ţări dezvoltate (Germania, Austria, Japonia, Olanda, SUA) a rezultat că aceasta a variat între 10 tone metrice per persoană pe an în Japonia şi 61 tone metrice per persoană pe an în SUA (calculat potrivit datelor din World Resources 1998–99). Risipa de resurse provocată prin consumul excesiv de bunuri şi servicii al anumitor categorii sociale, dar şi irosirea resurselor prin investiţii inutile (în industria de armament, a tutunului şi altor droguri licite sau ilicite, în finanţarea fabricării unor produse de necesitate îndoielnică, sau chiar nocive, din industria textilelor, jucăriilor, tipografiei, farmaceutică, divertisment, artă – cinematografică, din cosmetică, sport ş.a.) au determinat diminuarea implicită a resurselor dirijate spre crearea şi susţinerea financiară a unor locuri de muncă într-adevăr utile, în sectoare de producţie subdimensionate în raport cu volumul cererii sociale (în educaţie şi învăţământ, în serviciile de îngrijirea sănătăţii, în asistenţa socială, administraţia publică, în justiţie ş.a.), diminuând astfel resursele umane disponibile, resursele de mediu, resursele de timp şi de spaţiu, ori aglomerând în mod nejustificat capacităţile de producţie ale unor industrii şi reţele de servicii utile. Finanţarea vreme de decenii a cursei înarmărilor. Insaţiabila luptă pentru supremaţie a celor deja foarte puternici, ca şi propensiunea cvasigenerală spre apărarea aşa-ziselor cuceriri ale consumerismului modern, iar la comunişti, a aşa-ziselor cuceriri ale revoluţiei socialiste, aveau să nască, pe parcursul secolului trecut, o adevărată cursă a înarmărilor, într-o primă etapă la nivelul economiilor cu cel mai ridicat potenţial economic, iar apoi şi în rândurile celorlalte naţiuni. Cele mai intense preocupări în acest sens s-au înregistrat însă în ţările celor două blocuri militare – 262 MARIANA STANCIU 17 Pactul Nord-Atlantic şi Pactul de la Varşovia, ce au alimentat continuu războiul rece. Sistemele militare respective erau menite să descurajeze orice atentat la adresa fiinţei naţionale şi avuţiilor acumulate de ţările dominante din cadrul celor două blocuri militare. Deţinând asemenea arme, unele dintre statele respective au reuşit să exercite un nou tip de presiune internaţională, extinzându-şi influenţele politico-economice în cele mai îndepărtate zone ale lumii. Având desigur în vedere problema resurselor, aşa cum s-a structurat aceasta la nivel mondial, de-a lungul secolului trecut, cunoscutul istoric italian Sergio Romano (2008) afirma, într-una din conferinţele sale, că omenirea a trăit în decursul secolului XX, trei războaie mondiale sau, mai degrabă, trei episoade ale aceluiaşi război, întrerupt de un lung armistiţiu (1919–1939) şi de o scurtă pauză (1945–1947). „Marele război al secolului XX” a izbucnit la 28 iulie 1914, dar s-a sfârşit lent şi progresiv, între căderea Zidului Berlinului, în noiembrie 1989, şi dezmembrarea Uniunii Sovietice, în decembrie 1991. Astfel, pentru multe ţări precum Rusia, SUA, Iranul, Cuba, Coreea de Nord, Franţa, Spania ş.a., vreme de mai multe decenii, grija pentru dezvoltarea economică a trecut pe plan secundar, sub presiunea extraordinară a urgenţei de a pune la punct sisteme militare cât mai diabolice prin performanţele lor distructive. Puterea armelor de distrugere în masă fabricate de ţările lumii în intervalul anilor 1960–1990 a fost (este încă) de o forţă a nimicirii ce depăşeşte domeniul absurdului (pot pulveriza planeta de mai multe ori). Economia globală a crescut de şapte ori, în timp ce populaţia lumii a crescut de două ori şi jumătate. Explozia ciclului producţie – consum nu putea exista fără inducerea unei enorme presiuni şi a unor numeroase elemente de dezechilibru asupra planetei şi resurselor ei, ori a subsistemelor incluse în biosferă. Utilizarea intensă a combustibililor fosili a produs un nivel al emisiilor de carbon cu mult superior capacităţii mediului de a-l fixa. Încălzirea globală. Din anul 1959, de când a fost iniţiată înregistrarea consecventă a emisiilor de dioxid de carbon în atmosferă, până astăzi, concentraţia acestuia a crescut de la 316 ppm (părţi pe milion) la 369 ppm (în anul 2000). Consecinţa directă a fenomenului este apariţia efectului de seră şi a încălzirii planetei. Dacă în deceniul ’80–’89 a avut loc o creştere a temperaturii globale cu 0,26 grade C, în deceniul ’90–’99 temperatura globală a crescut cu 0,40 grade C, iar în primii trei ani ai deceniului actual, a crescut cu 0,55 grade C. Cei mai călduroşi 16 ani au fost după 1980, iar cei mai călduroşi trei ani sunt grupaţi în cei cinci ani 1999–2003. Pe baza evoluţiilor de până acum, Intergovernmental Panel on Climate Change (2008) estimează că în acest prim secol al mileniului temperatura medie ar putea creşte cu 1,4–5,8 grade C. Pentru a realiza dimensiunea teribilă a acestor date, trebuie să ştim că în decursul întregului secol douăzeci, temperatura medie a crescut cu numai 0,4 grade C. În plus, prin defrişarea unor mari suprafeţe de păduri, în intervalul 1990–2000, planeta a pierdut o suprafaţă împădurită de aproape 100 milioane ha, în condiţiile în care suprafaţa împădurită totală a scăzut, în ultimii 100 de ani, de la 5 miliarde la 2,9 miliarde ha. Efectele sunt multiple: inundarea unor mari suprafeţe de pământ din zonele litorale, scăderea randamentelor culturilor agricole, în special a cerealelor, 18 IMINENŢA NOII PARADIGME A BUNĂSTĂRII UMANE 263 creşterea numărului de furtuni, uragane şi tornade şi amplificarea potenţialului lor distructiv, dereglarea regimului hidrologic, a regimului de fixare a dioxidului de carbon, scăderea biodiversităţii etc. În prezent a devenit evident pentru toată lumea că impactul activităţilor umane asupra mediului a generat o sumă de efecte ce au atins anumite puncte critice pe care nu le mai putem ignora. Ori, fundamentalismul de piaţă, sub nici o formă, nu poate prelua constructiv semnalele şi avertismentele ecologilor şi, cu atât mai puţin, pe cele ale mediului natural (Zainea, 2005). Copiii lumii consumeriste. O familie tânără de tip nuclear, înglodată în datorii, în care ambii părinţi sunt nevoiţi să muncească din zori până în noapte la firmele unor patroni obsedaţi de legile de fier ale capitalismului (fie el dezvoltat ca în Occident sau sălbatic, precum în ţările din sud-estul Europei) – iată un loc unde puţini copii şi-ar dori să trăiască. Asta deoarece, de obicei, în asemenea familii copiii sunt crescuţi, în cazurile fericite, mai mult de la distanţă (noroc că s-a inventat telefonul), fiind educaţi în mare măsură, de televizor. Invadată de mercantilismul adulţilor şi profund afectată de absenţa îndelungă de acasă a părinţilor, copilăria îşi pierde conţinutul mirific, rămânând doar o etapă dificilă, pentru părinţi şi pentru copii, o etapă de viaţă pe care părinţii, dar în primul rând copiii, o aşteaptă cu nerăbdare să treacă. În urma unui sondaj efectuat de UNICEF, în anul 2005, sociologii au declarat copilăria „în pericol”, numind-o o etapă critică şi chiar „toxică” a vieţii (Palmer, 2006), ori considerând-o „pe cale de dispariţie” (Postman, 1994). Pentru cei mai mulţi dintre copii, copilăria este o etapă dominată de forţa unor trăiri masiv necenzurate precum egoismul sau spiritul de posesie şi concurenţă. Nu rareori alimentarea unor complexe de inferioritate sau manifestarea unor atitudini arogante, în cadrul grupului de colegi sau prieteni pot da naştere unor ieşiri violente, cu final neaşteptat pentru cei direct implicaţi, sau chiar pentru familiile lor. Asemenea realităţi pot căpăta accente dramatice, atunci când copii sunt expuşi unor tentaţii precum cele pe care lumea consumeristă occidentală o reproduce în mic sau în mare, în foarte multe ţări ale lumii, printre care şi România. Copiii şi adolescenţii pot deveni cele mai uşoare victime ale spoturilor publicitare şi programelor de reclame, la care sunt expuşi, de cele mai multe ori, fără voinţa lor. În multe situaţii, copiii se dovedesc greu de mulţumit cu bunurile pe care deja le-au dobândit. Asemenea copii se manifestă extrem de insistent când părinţii refuză ori nu-şi permit să cumpere unele bunuri. În mediul urban, încă din clasele a V-a sau a VI-a, ca să nu mai vorbim de clasele mai mari, fetele din România sunt nefericite dacă nu au haine sau cosmetice de firmă, dacă nu-şi petrec vacanţele la mare, la munte sau în străinătate, cu părinţii sau grupul de prieteni… băieţii sunt nefericiţi când nu au cel mai modern celular, când nu au bani de buzunar sau de ţigări, când există jocuri pe calculator pe care nu le-au cumpărat încă… Cele mai înalte valori ale copiilor au conotaţii cât se poate de materiale – cele mai înalte interese ale lor se îndreaptă spre felul cum se îmbracă, spre bunurile pe care le posedă, spre distracţiile cu prietenii, spre afişarea unui statut socioeconomic ridicat în cadrul grupului de prieteni, spre marca autoturismului prietenilor sau familiei proprii etc. Timp liber interesant înseamnă pentru ei a petrece 264 MARIANA STANCIU 19 zilnic cu prietenii, până după miezul nopţii, conversând pe stradă sau în parc despre ce au cumpărat părinţii, despre felul cum se distrează lumea, vedetele ş.a. Dimineţile şi le petrec cu televizorul, conversând pe internet sau la cele mai sofisticate celulare. A nu dispune de asemenea bunuri, ca şi de alte minuni ale lumii consumeriste, pe care le dobândesc, în general, toţi copiii de bani gata (aparate foto digitale, I-Pod, camere video ş.a.), înseamnă tot atâtea frustrări şi prilejuri de nefericire pentru ei (Stanciu, coord., 2008). Astfel de frustrări determină manifestarea în rândurile copiilor şi adolescenţilor a celor mai autentice simptome de depresie, anxietate ori alte tulburări psihice (aproximativ unul din zece copii înregistrând asemenea manifestări), dacă nu devin de-a dreptul agresivi, angajându-se în acte antisociale pentru a dobândi mijloacele necesare spre a-şi procura bunurile dorite. Asemenea fenomene sunt determinate, în mod clar, de orientarea accentuat consumeristă a societăţii (post)moderne, de cultivarea lipsită de discernământ a unor dorinţe şi alegeri decadente în rândurile adulţilor şi copiilor, prin intermediul mass-media, prin exemplul personal al adulţilor, prin absenţa din educaţia copiilor a dimensiunilor autentic morale, religioase şi civice, prin necultivarea de către părinţi şi adulţi a simţului datoriei şi responsabilităţii faţă de normalitatea manifestării unui comportament decent în viaţa proprie, familială şi socială. Consumul de droguri. Deşertul moral şi spiritual ce caracterizează o bună parte din lumea post(modernă) este reflectat şi prin tendinţele de extindere ale consumului de droguri, atât în rândurile adulţilor cât şi în cele ale tinerilor şi copiilor. Ultimele estimări la nivel mondial în ceea ce priveşte prevalenţa consumului de droguri, indică faptul că 200 de milioane de oameni, adică 5% din populaţia mondială, având vârste cuprinse între 15–64 ani, au consumat droguri ilicite cel puţin o dată în ultimul an (UNODC, 2006). În România, fumatul, consumul de alcool şi de droguri ilegale au devenit de curând vicii larg cunoscute copiilor şi tinerilor trecuţi de vârsta de 11 ani (iulie 2004–ianuarie 2005, Organizaţia Salvaţi Copiii din România). Dintr-un studiu al Agenţiei Naţionale Antidrog rezultă că numărul elevilor de 16 ani, consumatori de marijuana şi de amfetamine, s-a dublat, iar al celor ce consumă ecstasy s-a triplat. Dacă, în anul 1999, 1,3 la sută dintre elevii de 16 ani consumau marijuana, după patru ani, acest drog era consumat de 2,6 la sută dintre adolescenţii de 16 ani. Tot în rândurile acestora, consumul de heroină injectabilă a crescut de la 0,2 la sută la 0,3 la sută („Adevărul”, 20.05.2004). CONCLUZII Prin toate practicile sale actuale, la nivel mondial, societatea de consum induce în mentalul colectiv ideea că prosperitatea şi accesul la resurse sunt doar o problemă de „a dispune de putere politică şi/sau bani”, formulând problema resurselor cât se poate de superficial (atunci când o face), adică în termeni monetari, neglijând ori subevaluând în multe privinţe, costurile de mediu. În scopul maximizării profitului, societatea de consum actuală recomandă şi încurajează comportamentele de tip consumerist, reuşind să distorsioneze 20 IMINENŢA NOII PARADIGME A BUNĂSTĂRII UMANE 265 orientările axiologice naturale ale colectivităţilor sociale, prin expunerea continuă a acestora la noi şi noi oportunităţi de satisfacere a senzorialităţii, acţionând efectiv pe principiul drogului pentru a crea dependenţă. Marea problemă este că în acest joc socioeconomic extrem de costisitor pe termen lung, prin care are loc socializarea şi consolidarea dependenţei omului faţă de cât mai multe oportunităţi de consum, sunt atraşi alături de adulţi, copiii şi tinerii, înainte ca aceştia să capete discernământul necesar alegerilor pe care trebuie să le efectueze. Chiar dacă în prezent nu toată lumea pare a-şi da seama de acest lucru, omenirea se află la răscruce. Trăim un timp când nu ne mai putem permite să tolerăm erori şi crize succesive de supraproducţie de tipul celor cunoscute de Occident în secolul trecut, care au fost rezolvate pe cheltuiala considerabilă a mediului natural, pe seama risipei enorme de resurse naturale şi, nu în ultimul rând, pe seama persistenţei şi chiar a adâncirii în sărăcie a multor oameni, pentru a-i susţine pe superbogaţii şi puternicii lumii de astăzi. Sub o formă sau alta, oamenii din întreaga lume trebuie să ia act de faptul că în domeniul consumului de bunuri şi servicii unele lucruri trebuie să se schimbe radical, în sensul părăsirii anumitor concepţii şi practici de tip consumerist. Lucrul acesta nu este deloc imposibil, ştiut fiind că obiceiurile şi mentalităţile consumatorilor au fost, sunt şi vor fi o emanaţie a culturii şi educaţiei. O serie de soluţii deja există şi pot fi aplicate. Rămâne la latitudinea noastră să alegem între voinţa de a schimba sau iminenţa unui viitor indezirabil pentru noi şi urmaşi. Barierele pe care însăşi natura planetei le postează în faţa mentalităţilor noastre consumeriste au devenit evidente încă din primii ani ’80, când au început criza petrolului şi criza climatică. Cu timpul însă, barierele respective vor deveni tot mai numeroase şi dificil de depăşit, dacă nu le vom înţelege semnificaţiile cele mai profunde. Pentru a depăşi asemenea bariere este nevoie de schimbări în gândire, atitudine şi comportament, în ceea ce priveşte conceptualizarea prosperităţii personale şi decenţei în consum. De asemenea, este nevoie de clarificarea termenilor cheie ai noii paradigme a bunăstării generale cât mai curând, şi de identificarea noilor libertăţi şi restricţii socioeconomice, în condiţiile iminenţei epuizării anumitor resurse naturale încă vitale pentru dezvoltare. Toate acestea trebuie să se deruleze în acord deplin cu bazele morale şi ecologice globale ale economiei. BIBLIOGRAFIE 1. Bhatia, T. K., Advertising in Rural India: Language, Marketing Communication, and Consumerism, Institute for the Study of Languages and Cultures of Asia and Africa, Tokyo University of Foreign Studies, 2000. 2. Braud M., Dostaler G., Gândirea economică după M. Keynes, Editura Eurosong &Book, 2000. 3. Brown R. L., Probleme globale ale omenirii, Bucureşti, Editura Tehnică, 1994. 4. Coen R. J., McCann-Erickson, Inc., Historical Statistics of the United States, Colonial Times to 1970, 2000, http://www.galbithink.org/ad-spending.htm 5. Cook D., Lunchbox hegemony; Kids and the Marketplace, Then & Now, „LiP Magazine”, 20 August, 2001. 266 MARIANA STANCIU 21 6. Duţu, A., Supermarketul zdrobeşte magazinul de cartier, 22.02,2007, „Foaia Transilvană”, 2007, http://www.ftr.ro/supermarketul-zdrobeste-magazinul-de-cartier-1787.php. 7. Eskilson, S. J., Graphic Design: A New History, New Haven, Connecticut: Yale University Press, 2007. 8. Farrel R., The Coming War for Earth’s Resources. How It Will Change the World! The Environment & Humanity’s future, The Real Truth, 2 May, 2008. 9. Follath E., THE COMING CONFLICT, Natural Resources are Fuelling a New Cold War, SPIEGEL On Line International http://www.spiegel.de/international/ spiegel/0,1518,429968,00.html, 2006. 10. Giuşcă I., Cheltuim cinci salarii pe an pe bunuri de larg consum, „Business Standard”, 17 iunie, 2008. 11. Irwin D., Long-run trends in world trade and income, în „World Trade Review”, pp. 89–100, April 12, Cambridge University Press, 2002. 12. Jarita A., Romanii-se-imprumuta-ca-sa-scape-de-datorii, ARTICOLE,2008/http://www.evz. ro/articole/detalii-articol/809357/. 13. Jensen D., Listening to the Land: Conversations about Nature, Culture, and Eros, Sierra Club Books, 1995. 14. Jucan M., Introducere în teoria modelelor culturale, 2008, disponibil online la http://idd.euro.ubbcluj. ro/interactive /cursuri/MariusJucan/modele-culturale/cap12.html. 15. Larionescu M., Mărginean I., Neagu G., Constituirea clasei mijlocii în România, Bucureşti, Editura Economică, 2006. 16. Mills, C.W., White Collar. The American Middle Classes, Oxford University Press, 1951. 17. Moldovanu D., Doctrine economice, Chişinău, Editura Arc, 2003. 18. Mureşan M., Războiul viitorului, viitorul războiului, Bucureşti, Editura Universităţii Naţionale de Apărare, 2004. 19. Nielsen, R. The Little Green Handbook: A guide to critical global trends, Melbourne, Scribe Publications, Australia, 2005. 20. Nielsen R., The Little Green Handbook: Seven Trends Shaping the Future of Our Planet (US edition), http://home.iprimus.com.au/nielsens/trends.html#future, 2006. 21. Palmer S., Toxic Childhood, ed. Anne Fine, Orion Publishers, 2006. 22. Pierre M., Berstein S., Istoria secolului XX. Sfârşitul lumii europene. 1900–1945, vol. I, Bucureşti, Editura All, 1998. 23. Postman N., The Disappearance of Childhood, Vintage Books, 1994. 24. Reardon T., Gulati A., The Rise of Supermarkets and Their Development Implications, New Delhi Office, 2007. 25. Robbins R., Global Problem and the Culture of Capitalism, Allyn and Bacon, USA, 1999. 26. Romano S., Zece ani care au schimbat lumea, Cronici paralele la secolul XX, 2008, http://www.itcnet.ro/history/archive/mi1999/current12/mi5.htm. 27. Ross M., Natural Resources and Civil War: An Overview, UCLA Department of Political Science, 2003. 28. Russell, H., Whelan, C., Low income and deprivation in a enlarged Europe, 2004, EFILWC, EC. 29. Sachs D., Cum să evadăm din viitorul lui G.Bush, „Dilema Veche”, Anul III, nr. 152, 22 decembrie, 2006. 30. Shah A., Global Issues, 2008, http://www.globalissues.org/TradeRelated/Consumption/Rise. asp. 31. Smith J. W., The World’s Wasted Wealth 2, Institute for Economic Democracy, 1994. 32. Soros G., The Capitalist Threat, 1997, http://www.mtholyoke.edu/acad/intrel/soros.html. 33. Stanciu M., Politici ale unor instituţii financiare internaţionale ce au dus la o adâncire a sărăciei naţiunilor, „Calitatea Vieţii”, nr. 3–4, Editura Academiei Române, Bucureşti, 2005. 34. Stanciu M., Trebuinţele omului şi dezvoltarea umană, Caiete Critice, Fundaţia Naţionalã pentru Ştiinţă şi Artă, Bucureşti, Editura Expert, nr. 4–5, 2006. 35. Stanciu M. (coord.), Dimensiunea ecologică a consumului de bunuri şi servicii, Bucureşti, Editura Expert, 2008 (în curs de apariţie). 36. Stiglitz J., Economics for an Imperfect World, Eds. R. Arnott, Greenwald, R. Kanbur, B. Nalebuff, 2002. 37. Sută-Selejan, S., Doctrine economice, Piteşti, Editura Independenţa Economică, 2000. 22 IMINENŢA NOII PARADIGME A BUNĂSTĂRII UMANE 267 38. Townsend, R., Howarth, W., Bazzaz, A., Booth, S., Cleveland, C., Collinge, K., Dobson, P., Epstein, R., Holland, A., Keeney, R., Mallin, A., Rogers, A., Wayne, P., Wolfe, H., Human Health Effects of a Changing Global Nitrogen Cycle, Ecol. Environ, 2003. 39. Veblen Th.,: The Theory of the Leisure Class: an economic study of institutions, Dover Publications, Mineola, N.Y., (1899)1994. 40. Vlad C., Donaţiile, motorul Americii, 2008, http://www.evz.ro/articole/detalii-articol/ 809311/. 41. Zainea E., Viitorul societăţii umane, Ştiinţă şi Tehnică SA, 2005 http://www. stiintasitehnica. ro/index.php?menu=8&id=351. 42. *** Accelerarea concentrării în retail, „Piaţa”, 22 Noiembrie 2006, http://www.revista- piata.ro/ articole/international/accelerarea-concentrarii-in-retail.html. 43. *** Condiţii de viaţă ale familiilor cu copii, 2007, Interviuri ICCV, coord. M. Stanciu. 44. *** Drogurile nu sunt un joc pentru copii, Oficiul Naţiunilor Unite pentru Droguri şi Criminalitate (UNODC), 2006, http://www.ana.gov.ro/rom/justdrog.html. 45. *** Technical Paper on Climate Change and Water Paper Climate Change and Water IIPCC, Intergovernmental Panel on Climate Change, http://www.ipcc.ch/. 46. *** Investing in the future of our children, The Nielsens’ Website, 2006, (US edition). 47. *** Living Planet Report 2006, The Global Conservation Organization, WWF, 2006. 48. *** Numărul copiilor care consumă marijuana – dublu faţă de 1999, „Adevărul”, 20.05.2004. 49. *** Raportul de cercetare privind consumul de droguri licite şi ilicite în rândul adolescenţilor şi tinerilor din România, cu vârste cuprinse între 11–22 ani, Organizaţia Salvaţi Copiii, România 2004–2005. 50. *** Realitatea Românească, PresaOnline.com, 6 iunie 2005. 51. *** Sărăcia în România, Guvernul României, 2008, http://www.caspis.ro/pagini/ro/despre _saracie. Php. CASPIS. 52. *** Supermarkets, fresh produce and new commodity chains: what future for the small producer? Supermarkets HT, 2008, http://www.livelihoods.org/hot_topics/docs/Ag_Supermarkets HT. docns: what future fo. 53. *** The Annual Real and Nominal GDP for the United States, 1790 –Present, „Economic History Services”, October 2005. 54. *** Trends in Europe and North America, Statistical Yearbook, UN, 2003. 55. *** Wasting the material world: the impact of industrial economies, Resource Flows: The Material Basis of Industrial Economies and The Weight of Nations, World Resources 1998–1999. 56. ***, Webster's Third New International Dictionary, G. & C. Merriam Company, 1961. 57. *** World Resources 2000–2001: People and the fraying web of life, New York, Oxford University Press, US, UNDP, UNEP, WB, WRI, 2000. he high concern for continuous increasing of the rich and powerful’s welfare is responsible for the worldwide T environmental destruction – directly, through their control of the resources distribution, and indirectly, through influencing the adoption of consumerist practices by the other social classes. Starting from 1980, humans have consumed resources regularily much faster than the Earth could regenerate them. In nature, such peaks are followed by species collapse. This phenomenon is known, but considering the powerfuls’ actions, it seems that, at least for now, things are going quite according to their interests. The poor are caught in a vicious cycle in which environmental and social crises feed on each other. They are the first to be robbed of food sources, driven out by drought or flood. All these are not supposed to go further in this way. Mankind has to search and find a new paradigm of welbeing, by meeting general needs, practicing an ecological and moral economy. Keywords: consumption, welbeing, environment, consumerism, supermarket, promotion, future. 